PMIndiaData/PMIndiaSum huggingface dataset:
प्रधानमंत्री ने राष्ट्रीय शिक्षक पुरस्कार के विजेताओं के साथ बातचीत की

प्रधानमंत्री श्री नरेन्‍द्र मोदी ने आज शिक्षक दिवस की पूर्व संध्‍या पर लोक कल्‍याण मार्ग स्थित प्रधानमंत्री आवास पर राष्‍ट्रीय शिक्षक पुरस्‍कार, 2017 के विजेताओं के साथ बातचीत की। केन्‍द्रीय मानव संसाधन विकास मंत्री श्री प्रकाश जावड़ेकर भी इस अवसर पर उपस्थित थे। प्रधानमंत्री ने देश में शिक्षा की गुणवत्ता बेहतर करने की दिशा में किए गए उल्‍लेखनीय प्रयासों के लिए पुरस्‍कार विजेताओं को बधाई दी। उन्‍होंने शिक्षा के प्रति समर्पण के साथ-साथ इसे जीवन मंत्र बनाने के लिए उनकी सराहना की। उन्‍होंने कहा कि एक शिक्षक आजीवन ज्ञान की धारा से जुड़े रहते हैं। प्रधानमंत्री ने बातचीत के दौरान पुरस्‍कार विजेताओं से समुदाय को एकजुट करने और उन्‍हें स्‍कूलों में सुव्‍यवस्थित विकास का एक अभिन्‍न अंग बनाने का अनुरोध किया। उन्‍होंने शिक्षकों से विशेषकर गरीब और ग्रामीण पृष्ठभूमि वाले विद्यार्थियों की अंतर्निहित प्रतिभा को निखारने की दिशा में काम करने का आह्वान भी किया। प्रधानमंत्री ने कहा कि शिक्षाविशारदों को गुरु एवं शिष्‍य की प्राचीन पावन परंपरा को फिर से स्‍थापित करने की दिशा में काम करना चाहिए, ताकि विद्यार्थीगण आजीवन अपने शिक्षकों को स्‍मरण करें। उन्‍होंने शिक्षकों को अपने स्‍कूलों एवं उसके आसपास के माहौल में डिजिटल बदलाव लाने के लिए भी प्रोत्‍साहित किया। प्रधानमंत्री के साथ बातचीत करते हुए पुरस्‍कार विजेताओं ने अपने स्‍कूलों को शिक्षण एवं उत्‍कृष्‍टता केन्‍द्र में तब्‍दील करने से जुड़ी प्रेरणादायक गाथाएं सुनाईं। उन्‍होंने नई ऑनलाइन मनोनयन प्रक्रिया के साथ-साथ डिजिटल इंडिया जैसी योजनाओं के लिए भी प्रधानमंत्री का धन्‍यवाद किया, जो देश भर में स्‍कूली शिक्षा में व्‍यापक गुणात्‍मक बदलाव ला रही हैं। मानव संसाधन विकास मंत्रालय ने इस वर्ष राष्‍ट्रीय पुरस्कारों के लिए शिक्षकों के चयन से जुड़े दिशा-निर्देशों में संशोधन किए थे। नई योजना में स्‍व-मनोनयन की परिकल्‍पना की गई है और यह प्रमुख राष्‍ट्रीय पुरस्‍कारों में हालिया नवाचारों से प्रेरित है। यह योजना पारदर्शी एवं निष्‍पक्ष है और इसके तहत उत्‍कृष्‍टता एवं बेहतरीन प्रदर्शन को पुरस्‍कृत किया जाता है।
प्रधानमंत्री गांधी शांति पुरस्कार समारोह में शामिल हुए

राष्ट्रपति श्री राम नाथ कोविंद ने आज राष्ट्रपति भवन में आयोजित एक समारोह में वर्ष 2015, 2016, 2017 तथा 2018 के लिए गांधी शांति पुरस्कार प्रदान किए। इस समारोह में प्रधानमंत्री श्री नरेन्द्र मोदी शामिल हुए। इस अवसर पर प्रधानमंत्री ने प्रतिष्ठित गांधी शांति पुरस्कार पाने वालों को बधाई दी। उन्होंने कहा कि यह पुरस्कार उस समय दिया जा रहा है, जब देश महात्मा गांधी की 150वीं जयंती मना रहा है। प्रधानमंत्री ने प्रसन्नता व्यक्त की कि महात्मा गांधी के प्रिय भजन वैष्णव जन को पूरी दुनिया के 150 देशों के कलाकारों द्वारा गाया गया। उन्होंने कहा कि यह इस बात का संकेत है कि आज भी विश्व महात्मा गांधी के आदर्शों की प्रासंगिकता को स्वीकार करता है। प्रधानमंत्री ने स्वच्छता के प्रति महात्मा गांधी के संकल्प की चर्चा की। प्रधानमंत्री ने कहा कि स्वतंत्रता संग्राम महात्मा गांधी के प्रयासों के कारण जन-आंदोलन बना। उन्होंने कहा कि महात्मा गांधी ने जन-भागीदारी और जन-आंदोलन की धाराओं का विलय कर दिया था। प्रधानमंत्री ने कहा कि महात्मा गांधी ने देश के प्रत्येक व्यक्ति में भारत के स्वतंत्रता संग्राम में योगदान की भावना भर दी थी।
नवीकरणीय ऊर्जा के क्षेत्र में सहयोग के लिए भारत और इटली के बीच हुए एमओयू के बारे में कैबिनेट को अवगत कराया गया

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल को नवीकरणीय ऊर्जा के क्षेत्र में सहयोग के लिए भारत और इटली के बीच हुए एमओयू के बारे में अवगत कराया गया। इस एमओयू पर 30 अक्‍टूबर, 2017 को नई दिल्‍ली में हस्‍ताक्षर किये गए थे। इस एमओयू पर भारत सरकार के नवीन एवं नवीकरणीय ऊर्जा मंत्रालय में सचिव श्री आनंद कुमार और भारत में इटली के राजदूत माननीय श्री लोरेंजो एंजेलोनी ने हस्‍ताक्षर किए थे। भारत और इटली ने आपसी लाभ, समानता और पारस्‍परिकता के आधार पर नवीन एवं नवीरकणीय ऊर्जा से जुड़े मसलों पर तकनीकी द्विपक्षीय सहयोग को बढ़ावा देने के लिए एक सहकारी संस्‍थागत संबंध कायम करने हेतु एक समुचित आधार स्‍थापित करने का लक्ष्‍य रखा है। इस एमओयू में सहयोग के क्षेत्रों से जुड़े मसलों की समीक्षा, निगरानी और विचार-विमर्श करने के लिए एक संयुक्‍त कार्यकारी समिति की स्‍थापना करने की परिकल्‍पना की गई है। इसका उद्देश्‍य दोनों देशों के बीच विशेषज्ञता का आदान-प्रदान करना और सूचनाओं की नेटवर्किंग करना है तथा इससे दोनों देशों के बीच द्विपक्षीय सहयोग बढ़ाने में मदद मिलेगी।
प्रधानमंत्री कल बिहार का दौरा करेंगे

प्रधानमंत्री श्री नरेन्‍द्र मोदी दिनांक 14 अक्टूबर, 2017 को बिहार का दौरा करेंगे। प्रधानमंत्री पटना विश्वविद्यालय के शताब्‍दी समारोह को संबोधित करेंगे। मोकामा में, प्रधानमंत्री नमामि गंगे कार्यक्रम के अंतर्गत चार निकास प्रणाली परियोजनाओं की तथा 4 राष्ट्रीय राजमार्ग परियोजनाओं की आधारशिला रखेंगे। इन परियोजनाओं का कुल परिव्यय 3700 करोड़ रुपए से अधिक होगा। प्रधानमंत्री एक जनसभा को भी संबोधित करेंगे। निकास प्रणाली परियोजना में, बेउर में सीवरेज ट्रीटमेंट, बेउर में सीवर नेटवर्क के साथ सीवरेज प्रणाली, करमालीचक में सीवेज ट्रीटमेंट प्लांट और सैदपुर में एसटीपी और निकास नेटवर्क शामिल है। ये सभी परियोजनाएं मिलकर 120 एमएलडी की नई क्षमता का निर्माण करेंगी और बेउर के लिए विद्यमान 20 एमएलडी का उन्नयन होगा। वह चार राष्ट्रीय राजमार्ग परियोजनाएं निम्नलिखित हैं, जिन की आधारशिला रखी जाएगी: • एनएच 31 के औंटा-सिमरिया खंड को चार लेन बनाना तथा 6 लेन का गंगा सेतु का निर्माण। • NH 31 के बख्तियारपुर- मोकामा खंड को चार लेन बनाना। • एनएच 107 के महेश खुंट-सहरसा-पूर्णिया खंड को दो लेन का निर्माण करना। • NH 82 के बिहारशरीफ- बरबीघा- मोकामा खंड का दो लेन निर्माण करना।
मंत्रिमंडल ने कानून एवं न्‍याय के क्षेत्र में सहयोग और एक संयुक्‍त परामर्श समिति गठित करने के लिए भारत और ब्रिटेन के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने कानून एवं न्‍याय के क्षेत्र में भारत और ब्रिटेन के बीच सहयोग और एक संयुक्‍त परामर्श समिति गठित करने के लिए दोनों देशों के बीच समझौता ज्ञापन (एमओयू) पर हस्‍ताक्षर को मंजूरी दी है। यह एमओयू कानूनी पेशेवरों एवं सरकारी कर्मचारियों द्वारा अनुभव के आदान-प्रदानके क्षेत्र की चिंताओं एवं जरूरतों और उनके प्रशिक्षण का ध्‍यान रखेगा। साथ ही इससे विभिन्‍न अदालतों, ट्रिब्‍यूनलों में विवादों के निपटान के लिए प्रभावी कानूनी ढांचा उपलब्‍ध होगा और संयुक्‍त परामर्श समिति के गठन का उद्देश्‍य पूरा होगा।
प्रधानमंत्री ने वैश्विक स्‍वचालन वाहन कंपनियों के हस्तियों से मुलाकात की

प्रधानमंत्री श्री नरेन्‍द्र मोदी ने आज नई दिल्‍ली में पूरी दुनिया से आए विभिन्‍न स्‍वचालन व परिवहन कंपनियों के प्रमुख व्‍यक्तियों के साथ बैठक की। टोयोटा, एसएआईसी मोटर कॉरपोरेशन, शंघाई, बॉश, एबीबी लिमिटेड, हुंडई मोटर कंपनी, फोर्ड स्‍मार्ट मोबिलिटी एलएलसी और उबर एविएशन जैसे कंपनियों के उच्‍चस्‍तरीय प्रतिनिधिमंडल ने प्रधानमंत्री से मुलाकात की। ये कंपनियां नई दिल्‍ली में आयोजित वैश्विक गति‍शीलता शिखर सम्‍मेलन-मूव में भाग ले रही हैं।
मंत्रिमंडल ने केन्द्रीय सार्वजनिक क्षेत्र के उपक्रमों के कामगारों के लिए मजदूरी समझौते के आठवें चरण के लिए मजदूरी नीति को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमडल ने केन्द्रीय सार्वजनिक क्षेत्र के उपक्रमों (सीपीएसई) के कामगारों के लिए मजदूरी समझौते के आठवें चरण के लिए मजदूरी नीति को मंजूरी दी है। मुख्‍य विशेषताएं – 35 लाख कर्मचारी यूनियनकृत कामगारों की श्रेणी में आते हैं। यूनियनकृत कामगारों के संबंध में मजदूरी संशोधन को मजदूरी समझौते के लिए सार्वजनिक उद्यम विभाग (डीपीई) द्वारा जारी दिशा-निर्देशों की शर्तों के अनुसार सीपीएसई के व्‍यापार संघों और प्रबंधनों द्वारा निर्धारित किया जाता है।
प्रधानमंत्री का चीन के चिंगदाओ के लिए रवाना होने से पूर्व दिया गया वक्तव्य

प्रधानमंत्री श्री नरेन्द्र मोदी का चीन के चिंगदाओ के लिए रवाना होने से पूर्व दिए गए वक्तव्य का मूल पाठ निम्नलिखित है। “मैं शंघाई सहयोग संगठन (एससीओ) के सदस्य देशों के राष्ट्राध्यक्षों की परिषद की वार्षिक बैठक में भाग लेने के लिए चीन के चिंगदाओ की यात्रा करुंगा। मैं एक पूर्ण सदस्य के रूप में परिषद की हमारी अब तक की पहली बैठक में भाग लेने के लिए भारतीय शिष्टमंडल का नेतृत्व करने को लेकर उत्साहित हूं। एससीओ का सहयोग को लेकर व्यापक एजेंडा है जिसमें आतंकवाद, अलगाववाद एवं उग्रवाद से मुकाबला करने से लेकर संपर्क, वाणिज्य, कस्टम, कानून, स्वास्थ्य एवं कृषि में सहयोग बढ़ाने; पर्यावरण की सुरक्षा करने एवं आपदा जोखिम के न्यूनीकरण; और लोगों के बीच आपसी संपर्क को बढ़ावा देना शामिल है। पिछले एक वर्ष में, जब से भारत एससीओ का एक पूर्ण सदस्य बना है, संगठन एवं इसके सदस्य देशों के साथ इन क्षेत्रों में हमारा सहयोग उल्लेखनीय रूप से बढ़ गया है। मेरा विश्वास है कि किंगडाओ सम्मेलन एससीओ एजेंडा को और समृद्ध बनाएगा और एससीओ के साथ भारत के जुड़ाव की एक नई शुरुआत की घोषणा करेगा। भारत के एससीओ के सदस्य देशों के साथ गहरे मैत्रीपूर्ण एवं बहु-आयामी संबंध हैं। एससीओ सम्मेलन के दौरान, मुझे एससीओ के कई सदस्य देशों के राष्ट्राध्यक्षों समेत कई अन्य नेताओं के साथ मिलने एवं विचारों को साझा करने का अवसर प्राप्त होगा।”
प्रधानमंत्री श्री नरेन्द्र मोदी ने कर्नाटक के लोगो को संक्रांति की बधाई दी

प्रधानमंत्री श्री नरेन्द्र मोदी ने संक्रांति पर्व के अवसर पर कर्नाटक के लोगों को अपनी शुभकामनाएं दी हैं। अपने संदेश में प्रधानमंत्री श्री नरेन्द्र मोदी ने कहा कि “कर्नाटक के मेरे भाईयों और बहनो को संक्रांति की शुभकामनाएं। सभी कर्नाटक वासियों को संक्रांति की बधाई। ईश्वर करे, ये त्यौहार हम सभी के जीवन में सुख, समसरता और समृद्धि लाए।’’
प्रधानमंत्री 23 जून 2018 को मध्य प्रदेश का दौरा करेंगे

प्रधानमंत्री श्री नरेंद्र मोदी 23 जून 2018 को मध्य प्रदेश का दौरा करेंगे। प्रधानमंत्री इंदौर में आयोजित होने वाले शहरी विकास महोत्सव में भाग लेंगे। प्रधानमंत्री राज्य के कई स्थानों में 4,000 करोड़ रुपये से ज्यादा की लागत से तैयार किये गये कई नगरीय विकास कार्यक्रमों का रिमोट के जरिये उद्घाटन भी करेंगे। प्रधानमंत्री आवास योजना के तहत निर्मित आवास, नगरीय जल आपूर्ति योजनायें, नगरीय ठोस अवशिष्ट पदार्थ प्रबंधन, नगरीय जल निकास व्यवस्थायें, नगरीय परिवहन और नगरीय भूमि सुंदरीकरण परियोजनायें इनमें शामिल हैं। प्रधानमंत्री स्वच्छ सर्वेक्षण 2018 पुरस्कारों का वितरण भी करेंगे और साथ ही स्वच्छ सर्वेक्षण 2018 के परिणामों का डैशबोर्ड भी जारी करेंगे। सबसे स्वच्छ शहरों एवं सर्वोत्कृष्ट प्रदर्शन करने वाले राज्यों को प्रधानमंत्री सम्मानित करेंगे। प्रधानमंत्री स्‍वच्‍छता से जुड़े एक नवोन्मेष, एक श्रेष्ठ कार्यपद्धति और एक स्वच्छ उद्यमी को भी सम्मानित करेंगे। इससे पहले प्रधानमंत्री राजगढ़ में मोहनपुरा परियोजना को देश को समर्पित करेंगे। यह परियोजना राजगढ़ जिले में कृषि भूमि की सिंचाई के लिये जल उपलब्ध करायेगी। यह इस क्षेत्र के गावों के लिये पेयजल भी उपलब्ध करायेगी। प्रधानमंत्री विभिन्न पेयजल परियोजनाओं का भी शिलान्यास करेंगे।
प्रधानमंत्री 17 जून, 2018 को नीति आयोग की प्रशासनिक परिषद की चौथी बैठक की अध्यक्षता करेंगे

प्रधानमंत्री श्री नरेंद्र मोदी 17 जून (रविवार) को राष्ट्रपति भवन में नीति अयोग की प्रशासनिक परिषद की चौथी बैठक की अध्यक्षता करेंगे। दिनभर चलने वाली इस बैठक में केंद्रीय मंत्री, राज्यों के मुख्य मंत्री, केंद्र शासित प्रदेशों के लेफ्टिनेंट गवर्नर और भारत सरकार के वरिष्ठ अधिकारी उपस्थित रहेंगे। प्रशासनिक परिषद नीति आयोग का एक प्रमुख निकाय है जो राज्यों के सक्रिय सहयोग से राष्ट्रीय विकास की प्राथमिकताओं, क्षेत्रों तथा रणनीतियों के संदर्भ में एक साझा दृष्टिकोण विकसित करने के लिए कार्य करता है। प्रशासनिक परिषद पिछले वर्ष के दौरान किए गए कार्यों की समीक्षा करता है और भविष्य की विकास प्राथमिकताओं पर विचार-विमर्श करता है। परिषद द्वारा निम्न विषयों पर विचार-विमर्श करने की उम्मीद है- किसानों की आय को दोगुना करने के लिए किये गए उपाय, आयुषमान भारत, राष्ट्रीय पोषण मिशन और मिशन इंद्रधनुष जैसी परियोजनाओं की प्रगति, आकांक्षी जिलों का विकास और महात्मा गांधी की 150 वीं जयंती का समारोह आदि।
विश्‍व बैंक के अध्यक्ष ने व्यापार सुगमता रैंकिंग में भारत की ऐतिहासिक बढ़त के लिए प्रधानमंत्री को बधाई दी

विश्‍व बैंक के अध्‍यक्ष श्री जिम योंग किम ने आज प्रधानमंत्री श्री नरेन्‍द्र मोदी से फोन पर बात की और व्‍यापार सुगमता रैंकिंग में भारत की ऐतिहासिक बढ़त के लिए उन्‍हें बधाई दी। उन्‍होंने कहा कि यह उल्‍लेखनीय है कि 1.25 अरब से अधिक की जनसंख्‍या वाले एक देश ने चार वर्षों की छोटी अवधि में 65 रैंक की वृद्धि हासिल की है। श्री किम ने इसे एक ऐतिहासिक और अभूतपूर्व उपलब्धि बताते हुए कहा कि यह प्रधानमंत्री मोदी की अविश्‍वसनीय वचनबद्धता और कुशल नेतृत्‍व के कारण ही संभव हो सका है। विश्‍व बैंक के अध्‍यक्ष ने श्री मोदी को हाल के समय में मिले सम्‍मानों को भी याद किया जिनमें यूएनईपी का चैम्पियन ऑफ द अर्थ अवॉर्ड और सियोल शांति पुरस्‍कार शामिल थे। उन्‍होंने इन पुरस्‍कारों के लिए भी प्रधानमंत्री को बधाई दी। श्री किम ने कारोबारी माहौल सुगम बनाने में भारत द्वारा की गई पहल को विश्‍व बैंक की और से निरंतर समर्थन दिए जाने का वादा किया। प्रधानमंत्री श्री मोदी ने कारोबारी सुगमता बेहतर बनाने के भारत के प्रयासों में निरंतर मार्ग दर्शन और समर्थन के लिए विश्‍व बैंक के अध्‍यक्ष का आभार व्‍यक्‍त किया। उन्‍होंने कहा कि विश्‍व बैंक की और से दी गई रैंकिंग कारोबारी माहौल सुधारने के भारत के प्रयासों के लिए प्रेरणा का स्रोत है।
मंत्रिमंडल ने व्‍यापार सुधार उपायों पर एक विशेषज्ञ समूह गठित करने के लिए भारत और ईरान के बीच समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने आपसी हित के क्षेत्रों में सहयोग को बढ़ावा देने के लिए व्‍यापार सुधार उपायों पर एक विशेषज्ञ समूह गठित करने के लिए भारत और ईरान के बीच समझौता ज्ञापन को मंजूरी दे दी है। समझौता ज्ञापन पर ईरान के राष्‍ट्रपति की भारत यात्रा के दौरान 17 फरवरी,2018को हस्‍ताक्षर किये गये थे। समझौता ज्ञापन से सूचना के आदान-प्रदान, क्षमता निर्माण गतिविधियों, डम्पिंग रोधी और बराबर करने वाले शुल्‍क से जुड़ी जांचों में सहयोग जैसे व्‍यापार संबंधी उपायों के क्षेत्र में दोनों देशों के बीच सहयोग को बढ़ावा मिलेगा।
प्रधानमंत्री ने श्री अनंत कुमार के निधन पर शोक व्यक्त किया

प्रधानमंत्री श्री नरेन्द्र मोदी ने केंद्रीय मंत्री श्री अनंत कुमार के निधन पर शोक व्यक्त किया है। अपने शोक संदेश में प्रधानमंत्री ने कहा, “अपने महत्वपूर्ण सहयोगी और मित्र श्री अनंत कुमार जी के निधन से अत्यंत दुःखी हूं। वे एक ऐसे महत्वपूर्ण नेता थे, जिन्होंने कम उम्र में सार्वजनिक जीवन में प्रवेश किया और कर्मठता तथा दयाभाव के साथ समाज की सेवा करते रहे। उनके अच्छे कार्य के लिए उन्हें हमेशा याद किया जाएगा। मैंने उनकी धर्मपत्नी डॉ. तेजस्विनी जी से बात की और श्री अनंत कुमार जी के निधन पर संवेदना व्यक्त कीं। इस दुखद घड़ी में उनके पूरे परिवार, दोस्तों और समर्थकों के साथ मेरी संवेदनाएं हैं। ॐ शांति।”
प्रधानमंत्री ने अफगानिस्‍तान में हुए आतंकी हमले की निन्‍दा की

प्रधानमंत्री श्री नरेन्‍द्र मोदी ने कल अफगानिस्‍तान में हुए आतंकी हमले की कड़ी निन्‍दा की। प्रधानमंत्री ने कहा, ‘हम अफगानिस्‍तान में कल हुए आतंकी हमले की कड़ी निन्‍दा करते हैं। वह अफगानिस्‍तान के बहु-सांस्‍कृतिक ताने-बाने पर एक हमला है। मैं पीड़ित परिवारों के प्रति संवेदना व्‍यक्‍त करता हूं। मैं घायलों के जल्‍द स्‍वस्‍थ होने के लिए प्रार्थना करता हूं। भारत दु:ख की इस घड़ी में अफगानिस्‍तान सरकार की मदद के लिए तैयार है।’
प्रधानमंत्री ने मालदीव के विदेश मंत्री और गणराज्‍य के राष्‍ट्रपति के विशेष प्रतिनिधि डॉ. मोहम्‍मद असीम की अगवानी की

मालदीव के विदेश मंत्री और राष्‍ट्रपति के विशेष प्रतिनिधि डॉ. मोहम्‍मद असीम ने आज प्रधानमंत्री श्री नरेन्‍द्र मोदी से मुलाकात की। दोनों नेताओं ने भारत और मालदीव के बीच निकट पड़ोसी के रूप में संबंधों की चर्चा की, जो हिन्‍द महासागर में साझा इतिहास, संस्‍कृति और समुद्री हितों से जुड़े हैं। विशेष प्रतिनिधि डॉ. असीम ने मालदीव की ‘’इंडिया फर्स्‍ट’’ नीति के अंतर्गत भारत के साथ निकट संबंधों को बरकरार रखने की मालदीव की प्रतिबद्धता दोहराई। प्रधानमंत्री ने दृढ़तापूर्वक कहा कि भारत हमेशा मालदीव का भरोसेमंद और निकट पड़ोसी रहेगा और उसकी प्रगति तथा सुरक्षा में सहायक होगा। डॉ. असीम ने मालदीव की यात्रा पर प्रधानमंत्री को आमंत्रित करने के राष्‍ट्रपति यमीन के निमंत्रण को दोहराया। प्रधानमंत्री ने निमंत्रण के लिए उनका आभार व्‍यक्‍त किया और उचित समय पर यात्रा करने के बारे में सहमति व्‍यक्‍त की। डॉ. असीम ने प्रधानमंत्री को राष्‍ट्रपति अब्‍दुल्‍ला यमीन की शुभकामनाएं दीं। प्रधानमंत्री ने भी उन्‍हें हार्दिक शुभकामनाएं दीं।
प्रधानमंत्री ने शिक्षक दिवस के अवसर पर शिक्षक समुदाय को नमन किया; पूर्व राष्ट्रपति डॉ.सर्वपल्ली राधाकृष्णन की जयंती पर श्रद्धांजलि दी

प्रधानमंत्री श्री नरेन्द्र मोदी ने शिक्षक दिवस के अवसर पर शिक्षक समुदाय को नमन किया है। प्रधानमंत्री श्री मोदी ने इसके साथ ही पूर्व राष्ट्रपति डॉ. सर्वपल्ली राधाकृष्णन की जयंती पर उन्हें अपनी श्रद्धांजलि भी व्यक्त की है। अपने संदेश में प्रधानमंत्री श्री नरेन्द्र मोदी ने कहा कि “शिक्षक दिवस के अवसर पर मानसिक विकास और समाज में शिक्षा से खुशियों के प्रसार में समर्पित शिक्षक समुदाय को नमन करता हूं।“ मैं एक उत्कृष्ठ अध्यापक और राजनीतिज्ञ डॉ. एस राधाकृष्णन की जयंती पर उन्हें अपनी श्रद्धांजलि व्यक्त करता हूं। अत्याधुनिक अनुसंधान और नवाचार से गतिशील “नए भारत” के सपने को साकार करने में शिक्षको की अहम भूमिका है। प्रधानमंत्री श्री नरेन्द्र मोदी ने कहा “आइए, आगामी पांच वर्ष हम परिवर्तन के लिए शिक्षण,सशक्तिकरण के लिए शिक्षित करने और नेतृत्व करने के लिए सीखने का आव्हान करें।“
प्रधानमंत्री ने संपूर्ण भारतवर्ष में विभिन्न त्योहारों के अवसर पर लोगों को बधाई दी

प्रधानमंत्री श्री नरेंद्र मोदी ने संपूर्ण भारतवर्ष में विभिन्न त्योहारों के अवसर पर लोगों को अपनी शुभकामनाएं दी हैं। “सभी को मकर संक्रांति की शुभकामनाएँ! पोंगल पर शुभकामनाएं! माघ बिहू के विशेष अवसर पर बधाई उत्तरायण शुभ हो। प्रधानमंत्री ने आने वाले समय मे सभी के लिए प्रगति की नई ऊंचाइयों तक पहुँचने की कामना भी की।
प्रधानमंत्री ने जूनागढ़ जिले में विभिन्न परियोजनाओँ का उद्घाटन किया

प्रधानमंत्री श्री नरेन्द्र मोदी ने आज जूनागढ़ जिले में विभिन्न परियोजनाओं का उद्घाटन किया। इनमें सरकारी सिविल अस्पताल, एक दुग्ध प्रसंस्करण संयंत्र और जूनागढ़ कृषि विश्वविद्यालय की कुछ इमारतें शामिल हैं। इस अवसर पर एक सार्वजनिक सभा को संबोधित करते हुए प्रधानमंत्री ने कहा कि 500 करोड़ रुपये से अधिक की 9 उपक्रमों को या तो समर्पित किया गया अथवा उनकी आधारशिला रखी गई। उन्होंने कहा कि भारत के विकास की यात्रा में एक नई ऊर्जा और चमक दिखाई दे रही है। प्रधानमंत्री ने कहा कि गुजरात में यह सुनिश्चित करने के लगातार प्रयास किए जा रहे हैं कि राज्य के प्रत्येक हिस्से तक पर्याप्त पानी पहुंचे। हम जल संरक्षण की दिशा में भी कार्य कर रहे है। प्रधानमंत्री ने कहा कि गुजरात में मेडिकल कॉलेज और अस्पताल बन रहे है। उन्होंने कहा कि इनसे न केवल मरीजों की मदद होगी, बल्कि उन लोगों को भी फायदा मिलेगा जो चिकित्सा की पढ़ाई करना चाहते है। उन्होंने जन औषधि योजना का जिक्र किया, जिसके अंतर्गत जन औषधि केन्द्र खोले जा रहे है जिनसे दवाओं की कीमतें कम हुई हैं। उन्होंने कहा कि यह महत्वपूर्ण है कि गरीब और मध्यम वर्ग को सस्ती दवाएं मिले। प्रधानमंत्री ने कहा कि स्वच्छता पर सरकार के जोर देने की चारों तरफ सराहना हुई है। उन्होंने कहा कि स्वच्छता पर जोर देना जरूरी है क्योंकि स्वच्छ भारत से सुनिश्चित होगा कि लोग बीमारियों से ग्रस्त न हों। प्रधानमंत्री ने कहा कि स्वास्थ्य क्षेत्र में अच्छे डॉक्टरों और अर्ध चिकित्सा कर्मचारियों की आवश्यकता है। हम चाहते है कि चिकित्सा उपकरण देश में बनें। उन्होंने कहा कि इस क्षेत्र को तकनीकी के क्षेत्र में दुनिया के साथ कदम मिलाकर चलना चाहिए। प्रधानमंत्री ने जोर देकर कहा कि प्रधानमंत्री जन आरोग्य योजना- आयुष्मान भारत स्वास्थ्य क्षेत्र में परिवर्तन लाएगी और यह सुनिश्चित करेगी कि गरीबों को सस्ती दरों पर शीर्ष स्तर की स्वास्थ्य सुविधाएं मिलें।
प्रधानमंत्री ने प्रवासी-सांसद सम्मेलन के उद्घाटन सत्र को संबोधित किया

प्रधानमंत्री श्री नरेन्द्र मोदी ने आज नई दिल्ली में प्रवासी-सांसद सम्मेलन के उद्घाटन सत्र को संबोधित किया। प्रधानमंत्री ने प्रतिनिधियों का स्वागत करते हुए। कहा कि सैकड़ों वर्षों में अनेक लोगों ने भारत छोड़ा होगा लेकिन भारत उनके दिमाग और हृदय में अपना स्थान बनाए हुए है। उन्होंने कहा कि इसमें आश्चर्य नहीं कि भारतीय मूल के लोगों ने अपनाई गई जमीन से अपने-आप को एकीकृत कर लिया है। उन्होंने कहा कि लोगों ने अपनी भारतीयता बनाए रखा है और विदेशों में बसे लोगों ने वहां की भाषा, खान-पान तथा वेशभूषा को अपनाया है। प्रधानमंत्री ने कहा कि ऐसा लगता है आज नई दिल्ली में भारतीय मूल के लोगों की मिनी विश्व संसद यहां एकत्रित हुई है। उन्होंने कहा कि भारतीय मूल के लोग आज मॉरीशस, पुर्तगाल और आयरलैंड में प्रधानमंत्री हैं। उन्होंने कहा कि भारतीय मूल के लोग अनेक देशों में राष्ट्राध्यक्ष और शासनाध्यक्ष रहे हैं। प्रधानमंत्री ने कहा कि पिछले तीन से चार वर्षों में भारत के बारे में विश्व की छवि बदली है। उन्होंने कहा कि इसका कारण यह है कि भारत स्वयं को बदल रहा है। उन्होंने कहा कि अभी भारत की आकांक्षाएं और आशाएं शीर्ष पर हैं। उन्होंने कहा कि प्रत्येक क्षेत्र में बदलाव देखे जा रहे हैं। प्रधानमंत्री ने कहा कि भारतीय मूल के लोग जहां कहीं भी हैं भारत के स्थायी राजदूत की तरह हैं। प्रधानमंत्री ने कहा कि वह विदेश यात्रा के दौरान भारतीय मूल के लोगों से मिलने की कोशिश हमेशा करते हैं। प्रधानमंत्री ने विदेशों में रहने वाले भारतीय नागरिकों की समस्याओं पर निरंतर रूप से नजर रखने के लिए विदेश मंत्री श्रीमती सुषमा स्वराज की सराहना की। इस संदर्भ में उन्होंने ‘मदद’ पोर्टल का जिक्र किया है, जो कंसुलर शिकायतों की निगरानी करता है। प्रधानमंत्री ने कहा कि सरकार यह मानती है कि अप्रवासी भारतीय भारत के विकास के लिए सहयोगी हैं। उन्होंने कहा कि नीति आयोग द्वारा तैयार 2020 तक के कार्य एजेंडा में प्रवासी भारतीयों का महत्वपूर्ण स्थान है। प्रधानमंत्री ने कहा कि भारतीय सभ्यता और संस्कृति के मूल्य अस्थिरता के युग में पूरे विश्व को दिशा दे सकते हैं। प्रधानमंत्री ने कहा कि भारत का आसियान देशों के साथ घनिष्ठ संबंध है। यह घनिष्ठता गणतंत्र दिवस के दौरान देखने को मिलेगी।
प्रधानमंत्री कल दिल्‍ली के अलीपुर रोड पर डॉ. अंबेडकर राष्‍ट्रीय स्‍मारक का उद्घाटन करेंगे

प्रधानमंत्री श्री नरेन्‍द्र मोदी बाबासाहेब डॉ. अंबेडकर जयंती की पूर्व संध्‍या पर 13 अप्रैल को दिल्‍ली के 26, अलीपुर रोड पर डॉ. अंबेडकर राष्‍ट्रीय स्‍मारक का उद्घाटन करेंगे। यह वही स्‍थान है जहां डॉ. अंबेडकर ने 6 दिसंबर 1956 को महापरिनिर्वाण को प्राप्‍त किया था। दिल्‍ली में 26, अलीपुर रोड पर डॉ. अंबेडकर महापरिनिर्वाण स्‍थल को भारत के तत्‍कालीन प्रधानमंत्री श्री अटल बिहारी वाजपेयी ने दिसंबर 2003 में राष्‍ट्र को समर्पित किया था। प्रधानमंत्री श्री नरेन्‍द्र मोदी ने 21 मार्च 2016 को इस स्‍मारक की आधारशिला रखी थी। भारत के संविधान निर्माता बाबासाहेब अंबेडकर के इस स्‍मारक को एक पुस्‍तक का आकार दिया गया है। इस स्‍मारक के संग्रहालय में स्‍टेटिक मीडिया, डायनेमिक मीडिया, ऑडियो-वीडियो कन्‍टेंट और मल्‍टीमीडिया टेक्‍नोलॉजी के व्‍यापक प्रयोग से डॉ. अंबेडकर के व्‍यापक जीवन अनुभव, और भारत में उनके योगदान को सृजित करने की कोशिश की गई है। एक ध्‍यान कक्ष भी बनाया गया है। तोरण द्वार, बोधि वृक्ष, संगीतमय फव्‍वारा और प्रकाश व्‍यवस्‍था इस स्‍मारक की अन्‍य प्रमुख विशेषताएं हैं।
श्रीलंका के संसद सदस्यों ने प्रधानमंत्री से भेंट की

श्रीलंका के संसद सदस्यों के एक प्रतिनिधिमंडल ने आज प्रधानमंत्री श्री नरेन्द्र मोदी से मुलाकात की। श्रीलंकाई संसद के स्पीकर महामहिम श्री कारू जयसूर्या ने विभिन्न राजनीतिक दलों वाले प्रतिनिधिमंडल का नेतृत्व किया। संसद सदस्यों ने भारत और श्रीलंका के बीच ऐतिहासिक संबंधों का उल्लेख किया, आध्यात्मिक और सांस्कृतिक विरासत को साझा किया और हाल के वर्षों में दोनों देशों के बीच गहरे होते रिश्तों की सराहना की। सदस्यों ने भारत की सहायता से श्रीलंका में चल रहे लोक केंद्रित विकास परियोजनाओं के फायदों का उल्लेख किया। सदस्यों ने इस बात पर सहमति व्यक्त की कि संयुक्त आर्थिक परियोजनाओं के त्वरित कार्यान्वयन से दोनों देशों की अर्थव्यवस्थाओं का विकास होगा साथ ही दोनों देशों के नागरिकों को लाभ प्राप्त होगा। प्रधानमंत्री श्री नरेन्द्र मोदी ने प्रतिनिधिमंडल का स्वागत किया और इस प्रकार के परस्पर संबंधों के महत्व का जिक्र किया। उन्होंने कहा कि राज्य स्तर और स्थानीय निकाय स्तर के द्विपक्षीय पहलों से दोनों देशों के बीच आपसी विश्वास बढ़ेगा और दोनों देशों के नागरिकों के आपसी संबंध और मज़बूत होंगे।
प्रधानमंत्री देहरादून में चौथे अंतरराष्ट्रीय योग दिवस समारोहों का नेतृत्‍व करेंगे

प्रधानमंत्री श्री नरेंद्र मोदी 21 जून 2018 को देहरादून में चौथे अंतरराष्‍ट्रीय योग दिवस समारोहों का नेतृत्‍व करेंगे। प्रधानमंत्री हिमालय की गोद में बसे देहरादून के वन अनुसंधान संस्‍थान के मैदान में हजारों स्‍वयंसेवियों के साथ योग आसन अभ्‍यास में शामिल होंगे। अंतरराष्‍ट्रीय योग दिवस के अवसर पर पूरे विश्‍व में योग से जुड़े अनेक आयोजन किये जा रहे हैं। प्रधानमंत्री इससे पहले 2015 में नई दिल्‍ली के राजपथ में आयोजित योग समारोह, 2016 में चंडीगढ़ के कैपीटोल कंप्‍लेक्‍स तथा 2017 में लखनऊ के रमाबाई अम्‍बेडकर सभा स्‍थल पर आयोजित योग समारोह में शामिल हुए थे। प्रधानमंत्री ने अंतरराष्‍ट्रीय योग दिवस के अवसर पर पूरे विश्‍व के योग के उत्‍साही लोगों को बधाई देते हुए कहा कि योग प्राचीन भारतीय संतो द्वारा मानवमात्र को दिये गये मूल्‍यवान उपहारों में एक है। प्रधानमंत्री ने कहा है ‘योग केवल शरीर को स्‍वस्‍थ रखने के लिए शारीरिक अभ्‍यास नहीं है। यह स्‍वास्‍थ्‍य आश्‍वासन का पासपोर्ट है, तंदरूस्‍ती और सेहत की कुंजी है। योग केवल सुबह में किया जाने वाला शारीरिक अभ्‍यास नहीं है, परिश्रम और संपूर्ण जागरूकता के साथ की जाने वाली दैनिक गतिविधियां भी योग की प्रकार हैं’। प्रधानमंत्री ने कहा कि ‘’असंयम के विश्‍व में योग नियंत्रण और संयम का विश्‍वास है, मानसिक तनाव से गुजर रही दुनिया में योग शांति प्रदान करता है, विचलित विश्‍व में योग ध्‍यान में सहायता करता है, भय के विश्‍व में योग आशा, शक्ति और साहस का विश्‍वास कराता है’’। अंतरराष्‍ट्रीय योग दिवस के पहले प्रधानमंत्री ने विभिन्‍न योग आसनों की जटिलताओं को सोशल मीडिया पर बताया। उन्‍होंने विश्‍व के अनेक स्‍थानों पर योग आसन कर रहे लोगों की तस्‍वीरें भी साझा की हैं।
प्रधानमंत्री कल नौसेना पनडुब्‍बी आईएनएस कलवारी को राष्‍ट्र को समर्पित करेंगे

प्रधानमंत्री श्री नरेन्‍द्र मोदी गुरूवार को मुंबई में नौसेना पनडुब्‍बी आईएनएस कलवारी को राष्‍ट्र को समर्पित करेंगे। आईएनएस कलवारी एक डीजल- इलेक्ट्रिक युद्धक पनडुब्‍बी है, जिसे भारतीय नौसेना के लिए मझगांव डॉक शिपबिल्‍डर्स लिमिटेड ने बनाया है। यह उन 6 पनडुब्बियों में से पहली पनडुब्‍बी है, जिसे भारतीय नौसेना में शामिल किया जाना है। यह ‘मेक इन इंडिया’ पहल की कामयाबी को दर्शाता है। इस परियोजना को फ्रांस के सहयोग से चलाया जा रहा है। प्रधानमंत्री इस पनडुब्‍बी को नौसेना बंदरगाह पर रक्षा मंत्री, महाराष्‍ट्र सरकार के महत्‍वपूर्ण विशिष्‍टजनों, वरिष्‍ठ नौसेना अधिकारियों की उपस्थिति में राष्‍ट्र को समर्पित करेंगे। वह उपस्थित गणमान्‍य व्‍यक्तियों को संबोधित करेंगे और पनडुब्‍बी का मुआयना करेंगे।